Številka: 35105-81/2019/29

Datum: 25. 9. 2020

Dato: 81\_19 prom in kom infrastr v pos coni Arnovski gozd III

Ministrstvo za okolje in prostor izdaja na podlagi drugega odstavka 7. člena Gradbenega zakona (Uradni list RS, št. 61/17, 72/17 – popr. in 65/20; v nadaljevanju GZ) v integralnem postopku izdaje gradbenega dovoljenja za objekt z vplivi na okolje za gradnjo prometne in komunalne infrastrukture ter ureditev platojev na območju EUP LO 4/3 v Poslovni coni Arnovski gozd III, uvedenem na zahtevo investitorja Občine Žalec, Ulica Savinjske čete 5, 3310 Žalec, naslednje

GRADBENO DOVOLJENJE

1. Investitorju Občini Žalec, Ulica Savinjske čete 5, 3310 Žalec, se v integralnem postopku izda gradbeno dovoljenje za novogradnjo prometne in komunalne infrastrukture ter ureditev platojev na območju EUP LO 4/3 v Poslovni coni Arnovski gozd III, na zemljiščih parcelnih št.: 1970/1, 446, 442/1, 445, 423/1, 1963, 265/1, 2434, 2431, 2430, 2427, 2421, 2420, 2426, 2418, 2425, 2417, 2416, 2422, 2433, 269/9, 269/8, 270/7, 2374, 270/5, 1966/3, 2428, 313, 1962/3, 2432, 240/2, 2095/8, 340/5, 323/19, 2308, 323/16, 323/14, 323/12, 302/6, 303/8, 303/9, 1965/10, 303/4, 302/3, 297/5, 297/3, 303/10, 303/5, 302/5, 297/6, 323/11, 323/13, 297/4, 323/15, 2424, 2415, 2414, 2413, 2412, 2411, 2410, 2409, 2408, 2407, 2406, 2429, 2405, 2404, 2403, 2402, 2401, 2400, vse k.o. 996 Žalec.
2. Gradnja po tem gradbenem dovoljenju obsega:

# Ceste

* klasifikacija objekta: CC-SI 21120 - Lokalne ceste in javne poti, nekategorizirane ceste in gozdne ceste
* vrsta gradnje: novogradnja
* zahtevnost objekta: manj zahteven objekt

## Cesta P

* navezava na severno vezno cesto PC AG II in lokalno cesto
* prečni prerez: 10,5 m + razširitve (cestišče, hodnik za pešce, bankini)
* dolžina: 534,4 m

Cesta P1

* dolžina: 85,2 m - I. faza; 258,9 m - 2. faza
* odvajanje dela cestišča preko požiralnikov v obstoječo meteorno kanalizacijo in zadrževalni bazen ZBDV1, del ceste preko požiralnikov v novo meteorno kanalizacijo in zadrževalni bazen ZBDV2

Cesta P2

* izvedba v dolžini: 190,3 m - 1. faza
* odvajanje cestišča preko požiralnikov v novo meteorno kanalizacijo in zadrževalni bazen ZBDV2

## Cesta J -1. faza

* navezava na južno vezno cesto PC AG II in lokalno cesto LC 490441
* prečni prerez: 11,5 m (cestišče, hodnik za pešce, bankini)
* dolžina: 323,2 m
* štirikrako križišče med cesto P in J

Cesta J1

* dolžina: 189,0 m - 1. faza
* odvajanje cestišča preko požiralnikov v obstoječo meteorno kanalizacijo in zadrževalni bazen ZBDV1

Cesta J2

* dolžina: 134,2 m
* odvajanje cestišča preko požiralnikov v novo meteorno kanalizacijo in zadrževalni bazen ZBDV2

# Platoji Gp1 – Gp6

* vrsta gradnje: novogradnja
* klasifikacija objekta: CC-SI 31110 Nasipi
* zahtevnost objekta: zahteven objekt
* odkop zemljine do predvidene kote platoja z ureditvijo brežin
* plato Gp-6 - I. faza
* površina: 8980,0 m2
* platoji Gp-1 - Gp-5 - II. faza
* površina: 35080,0 m2
* kote platojev:
* Gp1,Gp5: 265,50 m n.v.
* Gp2, Gp3: 266,50 m n.v.
* Gp4: 266,0 m n.v.

# Komunalna infrastruktura

* vrsta gradnje: novogradnja
* klasifikacija objekta: CC-SI 22210 - Lokalni distribucijski plinovodi, CC-SI 22221 - Lokalni vodovodi za pitno vodo in tehnološko vodo, CC-SI 22231 - Cevovodi za odpadno vodo, CC-SI 22241 - Lokalni distribucijski elektroenergetski vodi, CC-SI 22242 - Lokalna dostopovna komunikacijska omrežja
* zahtevnost objekta: manj zahteven objekt

## Meteorna kanalizacija

Meteorni kanal 1

* dolžina: 124,2 m - I. faza
* navezava na obstoječ meteorni kanal 1 (PC AG II)

Meteorni kanal 2

* dolžina: 43,4 m - II. faza
* navezava na obstoječ meteorni kanal 2 (PC AG II)

Meteorni kanal 3

* dolžina: 509,2 m
* dolžina: 323,5 m - I. faza
* dolžina:185.7 m - II. faza
* navezava na zadrževalni bazen ZBDV2

Meteorni kanal 3.1

* dolžina: 116,6 m - I. faza
* navezava na meteorni kanal 3

Meteorni kanal 4 z jarkom.

* dolžina: 279,0 m
* odprti jarek, dolžina: 85,0 m; širina: 0,6 m - 1.faza
* cev ABC DN 1000, dolžina: 194.0 m
* iztok v potok Ložnica

Zadrževalni bazen ZBDV 2

* volumen: 580,0 m3
* iztok v potok Ložnica preko odprtega jarka in meteornega kanala 4
* prelivni objekt, velikost: 4,6 m x 2,1 m s prelivno steno, dolžina: 4,0 m
* ograja, višina: 1,1 m

Meteorni kanal 5

* dolžina: 176,5 m
* dolžina: 79.6 m - I. faza
* dolžina: 96,9 m - II. faza
* navezava na kanal 3.1
* za odvodnjavanje zalednih voda

Meteorni kanal 6

* dolžina: 125,7 m - II. faza
* navezava na kanal 3
* za odvodnjavanje zalednih voda

Meteorni kanal 6.1

* dolžina: 113,0 m - II. faza
* navezava na kanal 3
* za odvodnjavanje zalednih voda

Zaledni jarek

* dolžina: 398,0 m
* dolžina: 58,0 m - I. faza
* dolžina: 340,0 m - II. faza
* betonska koritnica; ureditev brežin
* odvajanje zalednih vod iz zahodne brežine med platoji Gp1-Gp6 in lokalno cesto LC 490441

## Fekalna kanalizacija

Fekalni kanal 1

* dolžina: 365,2 m
* dolžina: 285,8 m - I. faza
* dolžina: 79,4 m - II. faza
* navezava na obstoječ fekalni kanal 1 (PC AG II), ki je speljan do fekalnega črpališča (PC AG II)

Fekalni kanal 2

* dolžina: 66,1 m - II. faza
* navezava na obstoječ fekalni kanal 2 (PC AG II) ), ki je speljan do fekalnega črpališča (PC AG II)

Fekalni kanal 3

* dolžina: 96,5 m - I. faza
* navezava na fekalno črpališče Č1

Fekalni kanal 3.1

* dolžina: 20,1 m - I. faza
* navezava na fekalni kanal 3

Tlačni kanal 1

* dolžina: 216,8 m - I. faza
* navezava na fekalni kanal 1

Fekalno črpališče

* Č1 DN 2000 mm - I. faza
* tipskim AB jaškom fi 2000 mm ter dvema potopnima črpalkama

## Vodovodno omrežje

Vodovod - Vod 1

* dolžina: 156,9 m - I. faza
* navezava na obstoječ vodovod v coni Arnovski gozd II
* v točki 3.18 navezava na obstoječ vodovod NL DN 100 in NL DN 150
* v točki 1.10 navezava na Vod 3

Vodovod - Vod 2

* dolžina: 637,8 m
* dolžina: 379,3 m - I. faza
* dolžina: 258,6 m - II. faza
* v točki 2.1 navezava na obstoječ vodovod v severni vezni cesti
* v točki 2.34 navezava na vodovod PE d90

Vodovod - Vod 3

* dolžina: 669,3 m - I. faza
* prestavitev dela obstoječega transportnega vodovoda PVC DN 400
* prestavljen Vod 3 se navezuje na PVC DN 400

## Kabelska kanalizacija TK/CATV

* dolžina: 890,0 m
* dolžina: 640,0 m - I. faza
* dolžina: 250,0 m - II. faza
* vgradnja kabelske kanalizacije in stojnih mest za javno razsvetljavo

## Elektro kabelska kanalizacija in optični kabli

* odsek od jaška EKJ1 do jaška EKJ22, dolžina: 616,0 m - I. faza
* odsek od jaška EKJ1 do jaška EKJ4, dolžina: 222,0 - II. faza
* NN elektro priključek za črpališče Č1 od omarice pri črpališču do priključitve na TP-1 v dolžini: 320,0 m

# Gradbišče

* v območju predvidene gradnje
* dostop preko obstoječih javnih in južne vezne ceste
1. Podrobnejši mikrolokacijski, ekološki, tehnični, oblikovalski in okoljevarstveni pogoji obravnavanega posega, ki so za investitorja obvezujoči, so določeni v dokumentaciji, ki je sestavni del tega dovoljenja:
2. **Projektna dokumentacija za pridobitev mnenj in gradbenega dovoljenja,** št. projekta 34/2019, junij 2019, 1. dopolnitev 8. 1. 2020, 2. dopolnitev 2. 6. 2020, 3. dopolnitev 21. 7. 2020, čistopis 4. 8. 2020 s katastrsko situacijo 12. 8. 2020, Savinjaprojekt d.o.o., Šlandrov trg 20a, Žalec (v nadaljevanju DGD);
3. **Poročilo o vplivih na okolje** za »Prometna in komunalna infrastruktura na območju EUP LO 4/3 Poslovna cona Arnovski gozd III, št. PVO\_03.19.O, avgust 2019, dopolnitev januar 2020, maj 2020, julij 2020 in Aneks k poročilu o vplivih na okolje, št. PVO\_03.19.O, avgust 2020, Matrika ZVO d.o.o., Stegne 21c, 1000 Ljubljana (v nadaljevanju PVO).
4. K predmetni gradnji so podali mnenja pristojni organi in organizacije:
* mnenje št. 35403-2/2020-4 z dne 9. 3. 2020 in št. 35403-2/2020-6 z dne 10. 7. 2020, Agencija RS za okolje, Vojkova 1b, 1000 Ljubljana,
* mnenje št. 35508-646/2020-10 z dne 21. 2. 2020, Direkcija RS za vode, Sektor območja Savinje, Mariborska ceste 88, 3000 Celje,
* mnenje št. 4202-7/2020/2 z dne 5. 2. 2020, Zavod za ribištvo Slovenije, Sp. Gameljne 61a, 1211 Ljubljana - Šmartno
* mnenje št. 351-0211/2019 z dne 21. 6. 2019 (ceste) in št. 351-0211/2019 z dne 9. 8. 2019 (skladnost), Občina Žalec, Ulica Savinjske čete 5, 3310 Žalec,
* mnenje št. S-1664-19K z dne 10. 9. 2019 in št. št. 666/19-TV z dne 4. 7. 20219, JKP Žalec d.o.o., Nade Cilenšek 5, 3310 Žalec,
* mnenje št. 1200698 z dne 14. 2. 2020, Elektro Celje, d.d., Vrunčeva 2a, 3000 Celje,
* mnenje št. 75226-CE/916-LM z dne 3. 7. 2019, Telekom Slovenije Center za vzdrževanje omrežja Celje, Lava 1, 3000 Celje,
* mnenje št. 323/1-2019 z dne 26. 6. 2019, Telemach d.o.o., Brnčičeva ulica 49A, 1231 Ljubljana – Črnuče,
* mnenje št. 7.0.2./D-16/19-PTPP/VD-2028 z dne 15. 7. 2019, DARS d.d., Ulica XIV. Divizije 4, 3000 Celje,
* mnenje št. ŽA-44-19 z dne 12. 8. 2019, Adriaplin d.o.o., Dunajska 7, 1000 Ljubljana.
1. Presoja vplivov na okolje je bila izvedena za poseg: prometna in komunalna infrastruktura na območju EUP LO 4/3 poslovna cona Arnovski gozd III, na zemljiščih parc. št. 1970/1, 446, 442/1, 445, 423/1, 1963, 265/1, 2434, 2431, 2430, 2427, 2421, 2420, 2426, 2418, 2425, 2417, 2416, 2422, 2433, 269/9, 269/8, 270/7, 2374, 270/5, 1966/3, 2428, 313, 1962/3, 2432, 240/2, 2095/8, 340/5, 323/19, 2308, 323/16, 323/14, 323/12, 302/6, 303/8, 303/9, 1965/10, 303/4, 302/3, 297/5, 297/3, 303/10, 303/5, 302/5, 297/6, 323/11, 323/13, 297/4, 323/15, 2424, 2415, 2414, 2413, 2412, 2411, 2410, 2409, 2408, 2407, 2406, 2429, 2405, 2404, 2403, 2402, 2401, 2400, vse k.o. 996 Žalec. Iz presoje vplivov na okolje izhaja, da nameravana gradnja nima pomembnih škodljivih vplivov na okolje. Investitor (nosilec nameravanega posega) mora z namenom preprečitve, zmanjšanja ali odprave škodljivih vplivov na okolje, pri gradnji in uporabi objekta, poleg zakonsko predpisanih, upoštevati tudi naslednje ukrepe in pogoje:
2. Varstvo tal in voda v času gradnje
* delavci na gradbišču morajo biti poučeni o nevarnosti izlitja goriva, motornega olja ali drugih nevarnih snovi v tla in o postopkih ravnanja v takšnih primerih. Za te primere mora biti izdelan poslovnik (načrt ravnanja) za takojšnje ukrepanje;
* za omejitev in zajem nevarnih snovi mora biti na gradbišču, na vnaprej določenih mestih, zagotovljena potrebna oprema za ukrepanje v primerih razlitja oziroma razsutja nevarnih snovi;
* razlitje oziroma razsutje nevarnih snovi je treba takoj sanirati, in sicer onesnaženo mesto, če je to mogoče, najprej nevtralizirati, izkopati ves onesnaženi material, ga shraniti v neprepustne zaprte posode in skladiščiti do predaje pooblaščeni organizaciji za ravnanje s tovrstnimi odpadki;
* o izrednih dogodkih onesnaženja tal in podzemne vode z nevarnimi snovmi je treba takoj obvestiti odgovornega vodjo del oziroma nadzornika, Center za obveščanje in upravljavca javnega vodovodnega omrežja, prav tako je treba izredne dogodke onesnaženja tal in podzemne vode z nevarnimi snovmi vpisati v gradbeni dnevnik;
* vsi izkopi morajo potekati pod stalnim nadzorom odgovornega vodje del ali druge pooblaščene osebe;
* v primeru, da se med izkopom naleti na večje odpadke (sode ali druge embalažne enote z neznano vsebino) ali se opazi onesnaženost z mineralnimi olji in drugimi nevarnimi snovmi, je treba izkop nemudoma prekiniti, ugotoviti obseg in vrsto onesnaženja, nato pa odpadke ali onesnaženo zemljino na ustrezen način v celoti izkopati in shraniti v neprepustne zaprte posode ter jih predati v obdelavo pooblaščeni osebi za obdelavo tovrstnih nevarnih odpadkov;
* servisno vzdrževalna dela na gradbenih strojih se morajo izvajati izven območja gradbišča, v ustrezno opremljenih servisnih delavnicah;
* parkirišče za delovne stroje in tovorna vozila na gradbišču ter njihovo oskrbovanje z gorivi in olji se mora urediti na neprepustni utrjeni površini, z možnostjo ukrepanja v primeru izlitja goriva ali olja;
* skladiščenje nevarnih snovi (gradbenih kemičnih sredstev, goriva in olja, itd.) se mora urediti v zaprtem prostoru ali pod nadstrešnico tako, da je zaščiten pred atmosferskimi vplivi, prav tako mora ta prostor imeti lovilno skledo z volumnom, ki omogoča zajem nevarnih snovi pri morebitnem razlitju ali raztrosu;
* na gradbišču se lahko začasno skladiščijo le nujno potrebne količine nevarnih snovi;
* pri uporabi tekočin za močenje gradbiščnih cest ni dovoljenja uporaba snovi, škodljivih za vodo;
* pred pričetkom del na vodnem in priobalnem zemljišču vodotoka Ložnica je treba pisno obvestiti Direkcijo RS za vode, Sektor območja Savinje;
* na vodna in priobalna zemljišča, na brežine in v pretočne profile vodotoka ter na nestabilna mesta ali na mesta, kjer bi lahko prišlo do splazitve ali erodiranja ni dovoljeno odlagati gradbenega in izkopanega materiala;
* po končani gradnji je treba odstraniti vse za potrebe gradnje postavljene provizorije in odstraniti vse začasne deponije ter vse z gradnjo prizadete površine krajinsko ustrezno urediti;
* vsa morebitna betoniranja se morajo izvesti »v suhem«, kar pomeni vodotesno opažanje prostorov, kjer se bo vgrajeval beton;
* treba je preprečiti izcejanje strupenih betonskih odplak v vodotok;
* med izvajanjem gradbenih del se za izvedbo le-teh ne sme zajemati vode iz vodotoka;
* dela na posamezni lokaciji se morajo izvajati združeno, tako, da ne bo prihajalo do ponovnih poseganj v strugo vodotoka na isti lokaciji;
* dela na območju strug vodotokov ter na območju vodnih in priobalnih zemljišč se morajo izvesti v času izven drstne dobe ribjih vrst, ki poseljujejo vodni prostor in v koordinaciji s pristojnim izvajalcem ribiškega upravljanja;
* o predvidenem času izvajanja del ob in v strugi vodotoka je treba pravočasno (vsaj 14 dni pred pričetkom del) obvestiti pristojnega izvajalca ribiškega upravljanja, ribiško družino Šempeter v Savinjski dolini;
* poseganje v dno vodotoka ni dovoljeno in mora ostati v naravnem stanju;
* utrjevanje brežine s kamnito zložbo na mestu izpusta padavinske odpadne vode je dovoljeno le na neporavnan način in samo na najožjem območju izpusta (ne več kot 1 m gor in dolvodno), pri čemer beton ne sme prekrivati zunanje tretjine kamnov;
* v primeru odstranjevanja obrežne vegetacije se mora le-ta odstranjevati selektivno;
* v primeru odstranitve obrežne vegetacije oziroma zarasti na brežini vodotoka je le-to treba v isti sezoni nadomestiti z novo, in sicer z avtohtonimi grmovnimi in drevesnimi vrstami, ki so na obravnavanem območju že prisotne;
* preprečiti je treba razširjenje invazivnih tujerodnih vrst ob strugi vodotoka.
1. Varstvo zraka v času gradnje:
* hitrost vozil na gradbišču je treba omejiti na največjo dovoljeno hitrost 10 km/h;
* treba je postaviti protiprašne zaslone v bližini vseh stanovanjskih objektov, ki bodo zaradi gradnje nameravanega posega prizadeti;
* v hladni polovici leta, tj. med 1.10 in 31.3, je treba v dneh, ko so za Mestno občino Celje napovedane ravni delcev PM10 višje od 40 µg/m3, izvajanje zemeljskih in gradbenih del, ki povzročajo delce PM10, prekiniti;
* v sušnem obdobju in pri velikih hitrostih vetra je treba gradnjo omejiti;
* gradbiščne ceste morajo biti protiprašno utrjene.
1. Varstvo pred hrupom v času gradnje:
* gradbena dela ter transport za potrebe gradnje lahko potekajo le od ponedeljka do petka v dnevnem času med 6.00 in 18.00 uro, ter ob sobotah med 6.00 in 16.00 uro;
* ob nedeljah in praznikih gradbišče ne sme obratovati;
* promet tovornih vozil za potrebe gradnje, vključno z dostopom do gradbišča, mora potekati preko obstoječe južne vezne ceste v obstoječi poslovni coni Arnovski gozd.
1. Investitor mora pri nadaljnjem projektiranju, med gradnjo in uporabo objekta poleg pogojev, navedenih v prejšnji točki upoštevati tudi pogoje, ki imajo ustrezno pravno podlago in so jih k izvedbi gradnje in uporabi objekta iz vidika njihove pristojnosti podali mnenjedajalci, navedeni v točki IV. izreka tega dovoljenja.
2. Investitor mora na gradbišču, ki je vir hrupa, zagotoviti izvajanje lastnega ocenjevanja hrupa v skladu s predpisom, ki ureja prvo ocenjevanje in obratovalni monitoring za vire hrupa ter o pogojih za njegovo izvajanje.
3. To dovoljenje preneha veljati, če investitor v roku pet let po njegovi pravnomočnosti ne vloži popolne prijave začetka gradnje.
4. Zaradi te gradnje ne smejo biti prizadete pravice in pravne koristi tretjih oseb. Škodo, ki bi nastala zaradi kršitev pravic in pravnih koristi teh oseb, trpi investitor.
5. Posebni stroški za izdajo tega dovoljenja niso bili zaznamovani.

Obrazložitev:

1. Agencija RS za okolje je dne 25. 10. 2019 Ministrstvu za okolje in prostor v pristojno reševanje odstopila zahtevek investitorja Občine Žalec, Ulica Savinjske čete 5, 3310 Žalec za izdajo gradbenega dovoljenja za gradnjo prometne in komunalne infrastrukture ter ureditev platojev na območju EUP LO 4/3 v Poslovni coni Arnovski gozd III. K vlogi je bila v skladu z 51. členom GZ priložena projektna dokumentacija za pridobitev mnenj in gradbenega dovoljenja ter poročilo o vplivih na okolje, ki sta navedena v točki III. izreka tega dovoljenja, ter mnenja pristojnih organov in organizacij, navedena v točki IV. izreka tega dovoljenja, razen mnenj Agencije RS za okolje in Zavoda za ribištvo Slovenije.
2. Investitor je vlogo za izdajo gradbenega dovoljenja na zahtevo upravnega organa večkrat dopolnil, nazadnje dne 12. 8. 2020.
3. Upravni organ ugotavlja, da se zahtevek investitorja nanaša na gradnjo prometne in komunalne infrastrukture v poslovni coni Arnovski gozd III, ki se nahaja južno od avtoceste A1 Arja vas–Šentrupert, zahodno od proizvodnega območja Juteks in od obstoječe poslovne cone Arnovski gozd II. Na zahodu območje omejuje lokalna cesta LC 490441, na jugu lokalna cesta LC 490641. Zahtevek investitorja predstavlja gradnjo cest P (P1 in P2) in J (J1 in J2), platojev Gp1 – Gp6 ter komunalne infrastrukture (meteorna in fekalna kanalizacija, vodovod, kabelska kanalizacija – TK/CATV, kabelska kanalizacija za JR in elektro kabelska kanalizacija).
4. Upravni organ ugotavlja, da je nameravani poseg objekt z vplivi na okolje, za katerega je treba izvesti presojo vplivov na okolje. Obveznost presoje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17 in 105/20; v nadaljevanju Uredba o posegih v okolje). Presoja vplivov na okolje je v skladu s točko G.I.1 priloge 1 Uredbe o posegih v okolje obvezna za posege, ki so namenjeni industrijskim dejavnostim iz poglavja C te priloge (industrijske cone), če presegajo 5 ha. Zahtevek investitorja se nanaša na gradnjo prometne in komunalne infrastrukture na območju EUP LO 4/3 v Poslovni coni Arnovski gozd III, ki je v celoti veliko ca 14 ha in kjer so dopustne različne gospodarske dejavnosti, ki so namenjene obrtnim, skladiščnim, prometnim, trgovskim, poslovnim in proizvodnim dejavnostim, zato je za takšen poseg potrebno izvesti presojo vplivov na okolje. Postopek se vodi kot integralni postopek v skladu s IV. poglavjem GZ, gradbeno dovoljenje pa združuje odločitev o izpolnjevanju pogojev za izdajo gradbenega dovoljenja in okoljevarstvenega soglasja (1. odstavek 50. člena GZ).
5. Upravni organ je skladno z določbami 43. in 57. člena GZ v postopku ugotovil:
6. Gradnja je skladna z določbami prostorskega izvedbenega akta v delu, ki se nanaša na graditev objektov in z določbami predpisov o urejanju prostora.

Predvidena gradnja se nahaja v območju enote urejanja prostora z oznako EUP LO 4/3 Poslovna cona Arnovski gozd III, ki se ureja z občinskim podrobnim načrtom za LO 4/3 Poslovna cona Arnovski gozd III (Ur. list 34/19, v nadaljevanju OPPN). Na obravnavanem območju OPPN v 3. členu dovoljuje gradnjo stavb in drugih objektov, umestitev novih cest znotraj gospodarske cone, ureditve za odvodnjavanje območja, zadrževalnik in novi transformatorski postaji ter gradnjo gospodarske javne infrastrukture ter ureditev pripadajočih priključkov nanjo. OPPN v 5. členu dovoljuje posege izven območja OPPN, z namenom izvedbe priključkov na gospodarsko infrastrukturo. V 6. členu OPPN je določeno, da se predvidena poslovna cona navezuje preko severne in južne vezne ceste na poslovno cono Arnovski gozd II in I. Na zahodu in jugu pa preko lokalnih cest LC 490441 in LC 490641 preko katerih je območje dostopno iz južnega oziroma zahodnega dela naselja Ložnica. V 8. členu OPPN je med drugim dovoljena gradnja novih objektov, gospodarske javne infrastrukture (GJI) ter ureditev pripadajočih priključkov nanjo in zunanje ureditve. V 11. členu je določeno, da osnovni prometnici območja predstavljata cesti P in J. Vzhodno in zahodno od ceste P so formirane terase oziroma platoji za gradbene parcele. V 13. členu OPPN med drugim določa, da morajo biti odmiki od gospodarske javne infrastrukture skladni s predpisi, ki urejajo posamezne vrste gospodarske javne infrastrukture. V 16. členu je med drugim določeno, da morajo biti trase komunalnih, energetskih, komunikacijskih objektov, vodov in naprav medsebojno usklajene z upoštevanjem zadostnih medsebojnih odmikov in odmikov od ostalih naravnih in grajenih struktur. Obstoječe infrastrukturne vode, ki se nahajajo v območju, je dopustno zaščititi, prestavljati, obnavljati, dograjevati in jim povečati zmogljivost v skladu s prostorskimi in okoljskimi možnostmi ter ob upoštevanju veljavnih predpisov. OPPN v 19. členu med drugim določa, da se za oskrbo objektov z vodo v predvidenih cestah znotraj območja OPPN izvede nov vodovod Vod 1 in Vod 2. Vod 1, ki predstavlja nadaljevanje vodovoda, ki poteka v južni vezni cesti in se priključi na prestavljen vodovod DN 400 na zahodu v LC 490441. Vod 2 predstavlja nadaljevanje vodovoda, ki poteka v severni vezni cesti ter se nato na jugu naveže na obstoječ vodovod d90 v LC 490641. Vod 1 in Vod 2 se v križišču cest J in P povežeta, da tvorita krožno zanko. OPPN v 20. členu določa, da se komunalne odpadne vode in meteorne vode odvajajo ločeno. Fekalne odpadne vode se odvajajo preko fekalnih kanalov 1, 2 in 3, ki so predvideni v cestah J in P ter lokalni cesti LC 490 641. Fekalna kanala 1 in 2 se na vzhodu območja OPPN priključita na obstoječa fekalna kanala iz poslovne cone Arnovski gozd II. Fekalni kanal 3 se priključuje na predvideno fekalno kanalizacijo. Meteorne vode se odvajajo preko meteornih kanalov s skupnim zadrževanjem padavinskega odtoka. Meteorna kanala 1 in 2 se navezujeta na obstoječo meteorno kanalizacijo in zadrževalni bazen na območju poslovne cone Arnovski gozd II. Preko meteornega kanala 3, 3.1 in zadrževalnega bazena se odvodnjava celotno obravnavano območje, razen plato Gp-7, od koder se meteorne vode odvajajo v meteorno kanalizacijo na območju poslovne cone Arnovski gozd II. Iz zadrževalnega bazena ZBDV2 se prelivne vode vodijo v potok Ložnico preko odvodnega jarka ali cevovoda. Potrebni so ukrepi za zmanjšanje odtoka padavinskih voda z urbanih površin v kanalizacijo oziroma v vodotok, zato je na južnem delu ob cesti P2 predviden zadrževalni bazen (ZBDV) s kapaciteto minimalno cca 850 m3. Zadrževalni bazen mora biti ustrezno dimenzioniran z upoštevanjem 15 minutnega naliva z enoletno povratno dobo. OPPN v 22. členu določa, da  je v območju predvidena cestna razsvetljava vzdolž osnovne mreže cest, na zunanji strani hodnika za pešce. Predvidena cestna razsvetljava se bo napajala iz prižigališča ob novi TP (točka E). OPPN v 23. členu določa, da je na območju OPPN predvidena izvedba TK kanalizacije. V 42. členu OPPN je med drugim določeno, da se  dopusti fazna izvedba delov posameznih cest s pripadajočo gospodarsko javno infrastrukturo. Dopustna so tudi odstopanja od ureditev prometnega, komunalnega, energetskega in komunikacijskega omrežja na območju OPPN na podlagi ustrezne projektne dokumentacije, če se pri nadaljnjem preučevanju prometnih, tehnoloških, hidroloških, geomehanskih, lastniških in drugih razmer poiščejo tehnične rešitve, ki so primernejše s prometno tehničnega, tehnološkega in oblikovalskega vidika ali če to pogojujejo primernejši obratovalni parametri, ekonomsko primernejša investicijska vlaganja. Dopusti se sprememba lokacije trafo postaje in zadrževalnika meteornih vod. Spremembe se uskladijo z upravljavci posamezne gospodarske javne infrastrukture, za kar je potrebno pridobiti njihova pozitivna mnenja. Upravni organ ugotavlja, da so pri nadaljnjem preučevanju hidroloških razmer in ob upoštevanju 15 minutnega naliva z enoletno povratno dobo prišli do ustrezno dimenzioniranega zadrževalnega bazena, katerega volumen znaša 580 m3., kar je v skladu s z 42. členom OPPN, ki določa dopustna odstopanja od OPPN.

Upravni organ ugotavlja, da je zahtevek investitorja skladen z navedenimi členi OPPN. Predvidena poslovna cona se skladno z določili OPPN navezuje na obstoječo poslovno cono Arnovski gozd II. in I. preko obstoječe severne in južne vezne ceste. Dostop do naselja Ložnica je predviden na zahodni strani preko lokalne ceste LC 490441. Dostop, ki je po OPPN predviden iz južne lokalne ceste LC 490641, ni predmet projekta DGD. Investitor namerava v skladu z OPPN izvesti prometno in komunalno infrastrukturo. Skladno s 13. členom so odmiki skladni s predpisi, ki urejajo posamezne vrste javne infrastrukture. Pridobljena so tudi vsa pozitivna mnenja pristojnih mnenjedajalcev. V skladu z 42. členom OPPN se bo gradnja izvajala v dveh fazah, kot to izhaja iz izreka tega dovoljenja. Vse predvidene spremembe so skladne z določbami 42. člena in pridobljena so bila vsa mnenja pristojnih mnenjedajalcev.

K predmetni gradnji je bilo glede skladnosti s prostorskim aktom pridobljeno tudi pozitivno mnenje Občine Žalec, urada za prostor in gospodarstvo, iz katerega izhaja, da je dokumentacija izdelana skladno s prostorskimi izvedbenimi akti in drugimi predpisi Občine Žalec.

1. Dokumentacijo za pridobitev gradbenega dovoljenja sta podpisala projektant in odgovorni vodja projekta, ki je bil v času izdelave dokumentacije vpisan v imenik pristojne poklicne zbornice. Sestavni del dokumentacije za pridobitev gradbenega dovoljenja je podpisana izjava projektanta in vodje projekta, da so na ravni obdelave dokumentacije za pridobitev gradbenega dovoljenja izpolnjene zahteve iz 15. člena GZ.
2. Nameravana gradnja je skladna s predpisi, ki so podlaga za izdajo mnenj. Upravni organ na podlagi vpogleda v DGD, PVO, Prostorski informacijski sistem in pridobljena mnenja v zvezi s tem ugotavlja:

3.1 K predmetni gradnji so bila pridobljena posamezna mnenja, navedena v IV. točki izreka tega dovoljenja. Iz mnenj izhaja, da ni zadržkov za izdajo tega dovoljenja z vidika predpisov mnenjedajalcev, ki so podlaga za njihovo izdajo.

K predmetni gradnji so bila pridobljena mnenja upravljavcev vodov gospodarske javne infrastrukture, na katere je predvidena priključitev predmetne gradnje ter upravljavcev vodov gospodarske javne infrastrukture, katerih varovalni pasovi se nahajajo v območju predmetne gradnje (JKP Žalec d.o.o., Elektro Celje, d.d., Telekom Slovenije Center za vzdrževanje omrežja Celje, Telemach d.o.o., DARS d.d., Adriaplin d.o.o.).

Iz mnenj, ki so navedena v točki IV. izreka tega dovoljenja izhaja, da ni zadržkov za izdajo tega dovoljenja z vidika predpisov mnenjedajalcev, ki so podlaga za njihovo izdajo. Investitor mora pri nadaljnjem projektiranju, med gradnjo in uporabo objekta upoštevati vse pogoje mnenjedajalcev, ki imajo ustrezno pravno podlago, k čemur je zavezan v točki VI. izreka tega dovoljenja.

3.2 Ugotovitve v zvezi s področji, ki so tudi predmet presoje vplivov na okolje v integralnem postopku, so podane v točki 8.

1. Iz predložene dokumentacije za pridobitev gradbenega dovoljenja izhaja, da bo zagotovljena minimalna komunalna oskrba objekta, ki v konkretnem primeru vključuje oskrbo s pitno vodo, toplotno in električno energijo, odvajanje odpadnih voda in dostop do javne ceste.
2. Investitor je v zahtevku za izdajo gradbenega dovoljenja v zadevi ob vložitvi kot zemljišča predvidene gradnje navedel zemljišča parc. št. 308, 309, 310, 316/1, 320, 323/2, 323/8, 293, 301/1, 315, 322, 321, 319/1, 319/2, 340/5, 340/8, 334, 269/7, 2374, 270/1, 265/1, 323/19, 266/1, 266/4, 291, 292, 279, 332/1, 332/2, 333, 331/3, 331/4, 316/2, 314, 270/3, 271, 423/1, 240/2, 2095/8, 1970/1, 442/1, 445, 446, 302/6, 303/8, 303/9. 323/12, 323/14, 323/16, 311, 312, 297/3, 297/5, 302/3, 303/4, 269/2, 269/5, 269/8, 269/9, 269/12, 270/5, 270/7, 297/4, 297/6, 302/5, 303/5, 303/10, 313, 323/11, 323/15, 323/16, 1966/3, 1966/4, 1966/5, 1962/3, 1963, 1965/10, 2308 in 340/8, vse k.o. Žalec. Za vsa zemljišča je investitor izkazal pravico graditi. Med temi iz podatkov elektronske zemljiške knjige izhaja, da je investitor bodisi njihov lastnik, bodisi stavbni ali služnostni upravičenec. Tekom postopka izdaje gradbenega dovoljenja pa so bile z odločbo Geodetske uprave Republike Slovenije št. 02112-339/2020-2 z dne 2. 6. 2020 v postopku evidentiranja pogodbene komasacije ugotovljene spremembe v katastrski občini 996 Žalec. In sicer so bile z navedeno odločbo med drugim ukinjene parcelne številke zemljišč predvidene gradnje 266/1, 266/4, 269/12, 269/2, 269/5, 269/7, 270/1, 270/3, 271, 279, 289/1, 289/2, 291, 292, 293, 301/1, 308, 309, 310, 311, 312, 314, 315, 316/1, 316/2, 319/1, 319/2, 320, 321, 322, 323/2, 323/8, 323/9, 331/4, 332/2, 333, 334 in 340/8, vse k.o. Žalec. Novonastale parcelne številke zemljišč gradnje pa so po navedeni odločbi nove parcelne številke 2434, 2431, 2430, 2427, 2421, 2420, 2426, 2418, 2425, 2417, 2416, 2422, 2433, 2424, 2415, 2414, 2413, 2412, 2411, 2410, 2409, 2408, 2407, 2406, 2429, 2405, 2404, 2403, 2402, 2401, 2400, 2428. 2432, vse k.o. Žalec. Ker se s tem upravičenost gradnje v investitorjevo korist po pogojih določbe 35. člena GZ ni spremenila, pač pa so se znotraj meje oboda komasacijskega območja spremenili podatki o parcelah, to na presojo izkazane pravice graditi v danem primeru nima vpliva in se šteje, da je določbi GZ glede dokazila o pravici graditi zadoščeno.

1. Zahtevek investitorja se nanaša na gradnjo novega objekta in ne spada med posege, za katere se plačuje nadomestilo za degradacijo in uzurpacijo prostora. Investitor pa je zavezanec za plačilo odškodnine zaradi spremembe namembnosti kmetijskega zemljišča po Zakonu o kmetijskih zemljiščih (Uradni list RS, št. 71/11 – uradno prečiščeno besedilo, 58/12, 27/16, 27/17 – ZKme-1D in 79/17). Ta mu je bila odmerjena z odločbo upravnega organa št. 35116-12/2020/3 1096 z dne 18. 9. 2020, investitor pa je odmerjeno obveznost poravnal 23. 9. 2020.
2. Nameravana gradnja ne predstavlja priključevanja na komunalno opremo, kot je določena v 148. členu Zakona o urejanju prostora (Uradni list RS, št. 61/17, v nadaljevanju ZUreP-2), za katero mora investitor plačati komunalni prispevek.
3. V tem integralnem postopku je upravni organ izvedel presojo vplivov na okolje in ugotovil in ocenil dolgoročne, kratkoročne, posredne ali neposredne vplive nameravanega posega v okolje na človeka, tla, vodo, zrak, biotsko raznovrstnost in naravne vrednote, podnebje in krajino, pa tudi na človekovo nepremično premoženje, kulturno dediščino, ter njihova medsebojna razmerja.

Predmet presoje vplivov na okolje je izgradnja prometne in komunalne infrastrukture na območju EUP LO 4/3 Poslovna cona Arnovski gozd III, ki obsega izgradnjo cestnega omrežja z odvodnjavanjem, kanalizacije za padavinsko odpadno vodo z zadrževalnim bazenom ZBDV 2, kanalizacije za komunalno odpadno vodo, vodovodnega omrežja, TK/CATV kabelske kanalizacije, kabelske kanalizacije za javno razsvetljavo, elektro kabelske kanalizacije in kabelske kanalizacije za NN priključek fekalnega črpališča. Poleg ureditve infrastrukture se bo uredilo tudi šest platojev (Gp-1 do Gp-6) za potrebe bodočih objektov v poslovni coni Arnovski gozd III. Ostali platoji se ne urejajo (urejanje bo prepuščeno posameznim investitorjem) in niso predmet ureditev. Predvidena infrastruktura se bo uredila znotraj območja, ki se ureja z OPPN. Nekateri posegi in ureditve za izvedbo gospodarske javne infrastrukture se bodo izvedli tudi na zemljiščih izven območja OPPN. Vsa predvidena infrastruktura se bo navezala na že obstoječo infrastrukturo na območju obstoječe poslovne cone Arnovski gozd. Območje OPPN se namreč preko severne in južne vezne ceste prometno navezuje na poslovno cono Arnovski gozd II in I. Predvidene ureditve so načrtovane na še zadnjem neopremljenem delu obstoječe poslovne cone Arnovski gozd in predstavljajo njeno širitev, in sicer gre za III. fazo širitve cone (poslovna cona Arnovski gozd III). Velikost območja poslovne cone Arnovski gozd III oziroma EUP LO 4/3, ki se urbanistično ureja z OPPN je ca 14, ha, medtem ko bo površina predvidenih ureditev, ki so predmet tega gradbenega dovoljenja znašala ca. 6,20 ha. Celotna poslovna cona Arnovski gozd vključno z načrtovano širitvijo bo obsegala ca. 70 ha.

Izvedba načrtovanih ureditev na območju cone je predvidena v dveh fazah, ki si bosta sledile zaporedno. Gradnja oziroma načrtovane ureditve, ki so predmet tega gradbenega dovoljenja bodo tangirala zemljišča, navedena v točki V. izreka tega dovoljenja. Območje poslovne cone, ki se ureja z OPPN skupaj s predmetnimi ureditvami pa obsega naslednja zemljišča: 276, 277, 278, 1970/1, 313, 445, 446, 1963, 2374, 2400, 2401, 2402, 2403, 2404, 2405, 2406, 2407, 2408, 2409, 2410, 2411, 2412, 2413, 2414, 2415, 2416, 2417, 2418, 2419, 2420, 2421, 2422, 2423, 2424, 2425, 2426, 2427, 2428, 2429, 2430, 2431, 2432, 2433, 2434, 2435, 2436, 1962/3, 1965/10, 1966/2, 1966/3, 2095/8, 240/2, 265/1, 266/3, 269/8, 269/9, 270/5, 270/7, 281/3, 289/3, 297/3, 297/4, 297/5, 297/6, 302/3, 302/5, 302/6, 303/10, 303/4, 303/5, 303/8, 303/9, 323/11, 323/12, 323/13, 323/14, 323/15, 323/16, 323/19, 340/5, 423/1, 442/1.

Infrastrukturno in komunalno opremljanje območja cone, bo omogočilo nadaljnjo zapolnitev območja z objekti in dejavnostmi, ki so predvideni v sklopu cone z namenom nadaljnjega razvoja in širitve poslovne cone Arnovski gozd. V skladu z OPPN se območje poslovne cone Arnovski gozd III po namenski rabi prostora deli na območje za poslovne dejavnosti (IG) – gospodarska cona in na območje za centralne dejavnosti (CD). Znotraj območja OPPN so tako dopustne različne gospodarske dejavnosti, ki so namenjene obrtnim, skladiščnim, prometnim, trgovskim, poslovnim in proizvodnim dejavnostim. Podjetja, ki bodo gradila v tem območju, še niso znana, posledično tudi ne dejavnosti.

Upravni organ je v predmetnem postopku z dopisom št. 35105-81/2019/4 z dne 24. 1. 2020 zaprosil Agencijo RS za okolje in Zavod za ribištvo Slovenije za mnenje o sprejemljivosti nameravane gradnje z vidika njunih pristojnosti in morebitne pogoje, ki se nanašajo na izvedbo gradnje in uporabo objekta.

Zavod za ribištvo Slovenije je podal mnenje št. 4202-7/2020/2 z dne 5. 2. 2020, iz katerega izhaja, da je nameravana gradnja, ob upoštevanju pogojev, navedenih v mnenju, ki se nanašajo tako na preprečevanje onesnaževanja voda, kot tudi varovanja ribjih vrst in njihovih drstišč, ter omilitvenih ukrepov v PVO, sprejemljiva.

Na podlagi mnenja Agencije RS za okolje št. 35403-2/2020-4 z dne 9. 3. 2020 je upravni organ pozval investitorja (dopis št. 35105-81/2019/12 z dne 10. 3. 2020) k dopolnitvi dokumentacije. Investitor je upravnemu organu dne 8. 6. 2020 predložil pojasnila in dopolnjena DGD in PVO, zato je upravni organ z dopisom št. 35105-81/2019/18 z dne 15. 6. 2020 ponovno zaprosil za mnenje Agencijo RS za okolje in ji posredoval navedeno gradivo. Agencija RS za okolje je dne 15. 7. 2020 podala drugo mnenje št. 35403-2/2020-6 z dne 10. 7. 2020. Iz mnenj Agencije RS za okolje izhaja, da je nameravana gradnja z vidika emisij v tla, vode, zrak, hrupa, svetlobnega onesnaževanja in elektromagnetnega sevanja sprejemljiva oziroma sprejemljiva ob upoštevanju ukrepov, navedenih v PVO. Nadalje iz drugega mnenja Agencije RS za okolje izhaja, da je nameravana gradnja z vidika zraka ter z vidika ravnanja z odpadki sprejemljiva, ob upoštevanju dodatnih omilitvenih ukrepov za zmanjšanje emisij prahu med gradnjo, ki jih je treba vključiti v PVO ter uskladitvi podatkov v PVO glede ustreznega ravnanja z zemeljskim izkopom. Upravni organ je z dopisom št. 35105-81/2019/20 z dne 16. 7. 2020 investitorja z drugim mnenjem Agencije RS za okolje tudi seznanil. Investitor je dne 24. 7. 2020 na podlagi seznanitve z mnenjem ponovno dopolnil PVO. Upravni organ ugotavlja, da je PVO glede na zahteve v navedenem mnenju ustrezno dopolnjen, in sicer z dodatnimi omilitvenimi ukrepi za zrak, odpravljena je neskladnost ter izbran ustrezen način ravnanja z zemeljskim izkopom.

K predmetni gradnji je bilo pridobljeno tudi mnenje Direkcije RS za vode, ki varuje javni interes z vidika varovanja voda, kot je navedeno v točki IV. izreka tega dovoljenja. Iz mnenja Direkcije RS za vode izhaja, da je gradnja nameravanega posega z vidika upravljanja z vodami sprejemljiva ob upoštevanju pogojev, navedenih v mnenju.

Upravni organ je na podlagi vpogleda v DGD, PVO, Prostorski informacijski sistem in vsa pridobljena mnenja v zvezi s predmetno gradnjo ugotovil, da:

* je ureditev cestne in komunalne infrastrukture predvidena na še nepozidanem zahodnem delu že obstoječe poslovne cone Arnovski gozd v naselju Ložnica pri Žalcu, in sicer na območju enote urejanja prostora LO 4/3 Poslovna cona Arnovski gozd III, ki jo na severu omejuje avtocesta A1, na jugu lokalna cesta Ložnica pri Žalcu – Arja vas, na zahodu lokalna cesta Žalec – Ložnica pri Žalcu – Velika Pirešica in na vzhodu obstoječa poslovna cona,
* se na lokaciji nameravanega posega in v njeni neposredni bližini v naravi ne nahaja gozd; celotno območje nameravane gradnje sicer v naravi predstavlja kmetijska zemljišča (večinoma njive in nekaj trajnih travnikov);
* na lokaciji nameravanega posega in v njeni neposredni bližini ni registriranih enot kulturne dediščine in drugih posebnih materialnih dobrin, prav tako območje posega tudi ni v njihovem vplivnem območju. Najbližja registrirana enota kulturne dediščine je Arja vas – arheološko najdišče Govče (EŠD 1487), ki je od nameravane gradnje oddaljena ca. 350 m;
* lokacija nameravanega posega ne predstavlja pomembnejšega življenjskega prostora za rastline in živali, prav tako se na obravnavanem območju in v območju daljinskega vpliva ne nahajajo območja s posebnim statusom na podlagi predpisov s področja ohranjanja narave (ekološko pomembna območja, območja naravnih vrednot ali varovana območja). Najbližje območje Natura 2000 POO Savinja Grušovlje - Petrovče (SI3000309) je od obravnavane lokacije oddaljeno več kot 3 km južno, zavarovano območje Smrekov drevored ob graščini Plevna (ID 1039) pa se nahaja ca 600 m severozahodno. V predmetni zadevi zato ni treba izvesti presoje sprejemljivosti nameravanega posega v naravo v skladu s Pravilnikom o presoji sprejemljivosti vplivov izvedbe planov in posegov v naravo na varovana območja (Uradni list RS, št. 130/04, 53/06, 38/10 in 3/11);
* bodo vplivi, bodisi v času gradnje bodisi uporabe predmetnega posega, na zrak, tla, vode in hrup, nebistveni, ob upoštevanju dodatnih ukrepov in pogojev, ki jih mora investitor upoštevati, da bi preprečil, zmanjšal ali odstranil škodljive vplive na okolje, ki jih je upravni organ določil v V. točki izreka tega dovoljenja in kot je obrazloženo v nadaljevanju;
* ostali vplivi v času gradnje in uporabe objektov so ocenjeni kot nebistveni oziroma jih ni, pri čemer je treba dosledno upoštevati tudi vse zahteve, predvidene v zakonskih in podzakonskih predpisih. Podrobnejši opisi in obrazložitve v zvezi s tem izhajajo iz PVO, navedenem v točki III. izreka tega dovoljenja.
	1. Varstvo tal in voda

Neposredno na območju načrtovane poslovne cone Arnovski gozd III oziroma obravnavanem območju OPPN ni vodotokov oziroma vodnih in priobalnih zemljišč. Južno od cone izven obravnavanega območja OPPN, v oddaljenosti ca. 150 m, se nahaja vodotok Ložnica. V smeri vzhod, v oddaljenosti ca. 130 m, v območju obstoječe cone, pa vodotok Vršca. Niti Ložnica niti Vršča nista vključena v državno mrežo spremljanja kakovosti površinskih voda. Vršča je pritok Ložnice, ki se izliva v Savinjo.

Območje načrtovane poslovne cone Arnovski gozd III se ne nahaja na poplavno niti na erozijsko ogroženem območju. V preteklosti je vodotok Vršča na območju poslovne cone Arnovski gozd poplavljal, z vzpostavitvijo poslovne cone pa se je potok reguliral in območje ni več poplavno ogroženo. Na območje poplav Ložnice, in sicer na območje razreda majhne poplavne nevarnosti, posega le kanal za odvajanje odpadne padavinske vode z območja novo načrtovane cone.

Območje načrtovane cone se nahaja na območju vodnega telesa podzemne vode Spodnji del Savinje do Sotle (SIVTPODV1009), območje ob Ložnici, kamor sega manjši del načrtovanih ureditev, pa sodi v območje vodnega telesa podzemne vode Savinjska kotlina (SIVTPODV1002). Natančneje obravnavana lokacije leži ob obrobju polja podtalne vode Spodnja Savinjska kotlina. Tok podtalne vode teče v smeri Z – V v smeri toka Savinje. Po podatkih Agencije RS za okolje je bilo kemijsko stanje VTPODV 1009, v letih od 2006 do 2019 ocenjeno kot dobro, medtem ko VTPODV 1002 slabo. V bližini nameravanega posega sicer ni merilnih mest državnega monitoringa kakovosti podzemne vode. Obravnavana lokacija leži izven vodovarstvenih območij. Najbližje vodovarstveno območje (širše območje z oznako VVO III), zavarovano z Uredbo o vodovarstvenem območju za vodno telo vodonosnikov za območje Celja in Žalca (Uradni list RS, št. [25/16](http://www.uradni-list.si/1/objava.jsp?sop=2016-01-1000)) je oddaljeno dober 1 km jugovzhodno od predvidenih ureditev, črpališča pitne vode pa ca. 4 km.

Glede na podatke Geološko-geotehničnega poročila (št. 33/19, junij 2019, Geoekspert d.o.o.), v okviru katerega so bile na obravnavani lokaciji v letu 2019 izvedene štiri vrtine, se globina talne vode nahaja od 1,6 m do 0,6 m od kote terena. Geološko geomehanske raziskave so bile v letu 2015 izvedene tudi na območju vzhodno v oddaljenosti 400 m od novo načrtovane cone. Tudi na tem območju je podtalna voda plitvo pod površjem, in sicer od 2,9 do 4,8 m pod obstoječim površjem. Odtok vode je v pretežni meri površinski. Del padavinskih voda se počasi preceja plitvo v tla in, glede na naklon kamninske podlage, odteka proti zahodu od kjer se drenira v površinske vode – jarek zahodno od območja nameravanih ureditev. Tla na obravnavanem območju so srednje prepustna, s koeficientom prepustnosti 1x10-5 m/s.

Poslovna cona Arnovski gozd III je predvidena na še nepozidanem delu obstoječe poslovne cone Arnovski gozd. V obstoječem stanju so tla namenjena kmetijski rabi, prevladujejo njivske površine, le deloma so površine zatravljene. Prisoten je psevdoglej na glini pliocenske in kvartarne starosti. Za potrebe ocene stanja in kakovosti tal na območju je bilo izvedeno vzorčenje tal in ocena kakovosti tal (Ocena kakovosti zemljine z območja Arnovskega gozda z vidika primernosti nasipavanja stavbnih in kmetijskuih zemljišč po tehnološkem postopku R10, april 2020, Eurofins ERICo Slovenija d.o.o.). Glede na vzete vzorce iz šestih sondažnih izkopov na globini do 3 m izhaja, da do 0,6 m prevladujejo meljasto – ilovnate strukture, naprej (do 3 m) je prisotna glina. Vsebnosti analiziranih anorganskih parametrov (As, Pb, Cd, Cr, Co, Cu, Ni, Hg, Zn), organskih parametrov (PAH, PCB, BTX) in AOX kot klor ter fizikalno-kemičnih parametrov v zemeljskem izkopu so bile vrednotene glede na Uredbo o obremenjevanju tal z vnašanjem odpadkov (Uradni list RS, št. [34/08](http://www.uradni-list.si/1/objava.jsp?sop=2008-01-1363) in [61/11](http://www.uradni-list.si/1/objava.jsp?sop=2011-01-2893); v nadaljevanju Uredba o obremenjevanju tal). Iz rezultatov analize izhaja, da zemeljski izkop izpolnjuje zahteve Uredbe o obremenjevanju tal ter je s pedološkega, kemičnega in tehničnega vidika primeren za nasipavanje kmetijskih ali stavbnih zemljišč. Odstopanje od predpisanih vrednosti je bilo zaznano le pri pH vrednosti (5,7), kar je mogoče pripisati naravnim lastnostnim obravnavanih tal. Iz strokovnega mnenja Agencije RS za okolje št. 35403-2/2020-6 z dne 10. 7. 2020 tudi izhaja, da je za psevdoglajena tla značilno, da prihaja do zastajanja padavinske vode ter posledično do vzpostavitve anaerobnih razmer, kar vpliva na zakisanost tal. Pri tem je bilo v mnenju, glede na rezultate analiziranih vzorcev tal, tudi ugotovljeno, da noben od parametrov ne presega mejne, opozorilne in kritične vrednosti za posamezna onesnaževala, vzorci so tudi skladni z Uredbo o mejnih, opozorilnih in kritičnih imisijskih vrednostih nevarnih snovi v tleh (Uradni list RS, št. 68/96 in [41/04](http://www.uradni-list.si/1/objava.jsp?sop=2004-01-1694) – ZVO-1).

8.1.a Pričakovani vplivi v času gradnje in pogoji

Z gradnjo se bo neposredno v površinske vode, in sicer v vodotok Ložnico, poseglo v okviru ureditve kanalizacije za padavinsko odpadno vodo, kamor bo preko predvidenega zadrževalnega bazena ZBDV2, speljanih večji del padavinskih odpadnih vod z območja poslovne cone Arnovski gozd III. Iz zadrževalnega bazena ZBDV2 do vodotoka Ložnice bo speljan meteorni kanal 4 dolžine 194 m in v nadaljevanju odprti odvodni jarek v dolžini 85 m, širina pa bo znašala 0,60 m. Dno jarka in brežine se bodo izvedle s kamnom. Iztok jarka v Ložnico se dodatno zavaruje s kamnom v betonu. Brežine na iztoku pa se bodo navezale na obstoječe brežine Ložnice. Meteorna kanalizacija bo delno potekala na priobalnem zemljišču neimenovanega vodotoka, levega pritoka Ložnice in na vodnem in priobalnem zemljišču vodotoka Ložnica. Ker gre za gradnjo gospodarske javne infrastrukture, so skladno s 37. členom Zakona o vodah (Uradni list RS, št. [67/02](http://www.uradni-list.si/1/objava.jsp?sop=2002-01-3237), [2/04](http://www.uradni-list.si/1/objava.jsp?sop=2004-01-0064) – ZZdrI-A, [41/04](http://www.uradni-list.si/1/objava.jsp?sop=2004-01-1694) – ZVO 1, [57/08](http://www.uradni-list.si/1/objava.jsp?sop=2008-01-2417), [57/12](http://www.uradni-list.si/1/objava.jsp?sop=2012-01-2418), [100/13](http://www.uradni-list.si/1/objava.jsp?sop=2013-01-3602), [40/14](http://www.uradni-list.si/1/objava.jsp?sop=2014-01-1618), [56/15](http://www.uradni-list.si/1/objava.jsp?sop=2015-01-2360) in [65/20](http://www.uradni-list.si/1/objava.jsp?sop=2020-01-0975)), nujni posegi na vodna in priobalna zemljišča dovoljeni.

Zaradi ureditve odvodnega jarka bo prišlo do direktnih poseganj v telo vodotoka. Ob neustreznem izvajanju del lahko pride do poslabšanja razmer v Ložnici, v katero bo odvodni jarek posegal. Zaradi posega v strugo vodotoka lahko prihaja do vnosa materiala in kaljenja vode, spiranja onesnaževal v vodo, možen je vpliv tudi na obvodno rastlinje, vodni habitat ter posredno na vodni organizem v vodotoku, zlasti v njem prisotne ribe in njihova drstišča. Vpliv bo sicer začasen in omejen na čas gradnje jarka. Glede na manjši in časovno omejen poseg, ob normalnih pogojih gradnje, ob predpostavki, da na lokaciji posega obratujejo le tehnično brezhibni in redno vzdrževani delovni stroji in naprave ter ob upoštevanju ukrepov, ki izhajajo iz mnenja Direkcije RS za vode (št. 35508-646/2020-10 z dne 21. 2. 2020) ter mnenja Zavoda za ribištvo Slovenije (št. 4202-7/2020-2 z dne 5. 2. 2020), in so določeni v točki V./1 izreka tega dovoljenja, bo vpliv na stanje in kakovost Ložnice ter v njej prisotne ribje vrste, njihov habitat in drstišča, minimalen.

Odprti jarek, ki se konča z izlivom v Ložnico bo potekal tudi na območju razreda majhne poplavne nevarnosti. Odprti odvodni jarek je umeščen pod koto terena, tako da poplavni tok Ložnice ne bo oviran.

Območje nameravanega posega se ne nahaja na vodovarstvenem območju, zato neposrednega vpliva na vire pitne vode ne bo.

Čas gradnje sicer predstavlja najbolj občutljivo fazo, ko je možnost vpliva na tla in razmere v podzemni vodi največja. Vplivom izvajanja gradbenih in zemeljskih del na območju nameravanega posega bo namreč izpostavljeno celotno območje gradbišča, ki bo v obravnavanem primeru veliko več kot 8 ha. Prisotne bodo dodatne obremenitve tal in posredno podzemne vode kot posledica izvajanja gradbenih del. Zaradi izkopa lahko pride do mešanja zgornjih plasti tal z deli matične osnove iz globljih plasti in s tem do uničenja oz. poškodb rodovitnih tal. Predvideno je ločeno začasno skladiščenje humusnega odriva in zemeljskega izkopa, pri čemer se bo del humusa uporabil tudi za humusiranje brežin na območju ureditve. Neposrednega vpliva na podzemno vodo zaradi zemeljskih izkopov ni pričakovati. Potencialni vir onesnaženja tal in posredno podzemnih voda predstavlja predvsem možnost izlitja olj ali maziv ter goriva iz delovnih strojev, naprav in tovornih vozil, ki bodo delovali na območju gradbišča, zlasti v primeru izrednega dogodka. Verjetnost tovrstnega onesnaženja je ob rednem vzdrževanju strojev in naprav sicer zelo majhna. Na razmere v podzemni vodi lahko vpliva tudi oskrbovanje vozil in strojev z gorivi in olji, pri katerem se tekočine polivajo po tleh in posredno pronicajo v podzemno vodo. Možnost razlitja olj in naftnih derivatov se lahko prepreči ob upoštevanju zakonsko predvidenih zaščitnih ukrepih in ustrezni organizaciji gradbišča, morebitno razlitje pa omili z ustreznimi sanacijskimi ukrepi. V tem primeru je pomembna hitrost reagiranja in izvajanje ukrepov, ki so predvideni za izredne dogodke.

Glede na navedeno in glede na to, da je območje nameravane gradnje zaradi zelo visoke gladine podzemne vode in majhne debeline nezasičene cone, zelo ranljivo, je treba upoštevati ukrepe, ki jih je upravni organ določil v točki V./1 izreka tega dovoljenja glede organizacije gradbišča. Ti se nanašajo predvsem na preprečevanje razlitja, izpiranja ali izluževanja goriv, motornih olj ali drugih pri delu potrebnih nevarnih kemikalij v tla ter sanacijske ukrepe v primeru nesreče. S tem bo zmanjšano tveganje onesnaženja tal in posredno podzemne vode z nevarnimi snovmi. Vpliva na količinsko stanje podzemne vode v času gradnje ne bo.

8.1.b Pričakovani vplivi v času obratovanja

Z umestitvijo cone bodo na obravnavanem območju nastajale padavinske odpadne vode ter tudi komunalne in morebiti industrijske odpadne vode. Predviden je ločen sistem kanalizacije oziroma ločeno zbiranje padavinskih in komunalnih odpadnih voda. Padavinske odpadne vode se bodo iz hodnikov in vozišč cest preko vzdolžnih in prečnih padcev odvajale v požiralnike DN 500, ki posredujejo vodo naprej v novo meteorno kanalizacijo, ki se zaključi z zadrževalniki pred iztoki v vodotoka Ložnico in Vršco. Ponikanje na obravnavanem območju zaradi glinene podlage ni mogoče. Večji del padavinskih odpadnih voda z območja poslovne cone Arnovski gozd III se bo odvajal preko novo načrtovane meteorne kanalizacije in zadrževalnega bazena ZBDV2 v vodotok Ložnico. Padavinske odpadne vode iz gradbene parcele 7 ter del ceste P1 in cest J1 pa se bodo odvajale preko obstoječe meteorne kanalizacije ter zadrževalnega bazena ZBDV1, zgrajena v okviru poslovne cone Arnovski gozd II, v vodotok Vršco. Za odvodnjavanje zalednih vod iz zahodne brežine med platoji Gp1-Gp6 in lokalno cesto LC 490441 je predviden zaledni jarek. Jarek se odvodnjava preko vtočnih betonskih jaškov v predvidene meteorne kanale.

Za zmanjšanje hipnega odtoka padavinskih odpadnih voda z novo načrtovanih urbanih površin je pred izpustom v vodotok Ložnica predvidena izvedba novega odprtega zadrževalnega bazena s kapaciteto 580 m3, in sicer v skrajnem južnem delu obravnavanega območja OPPN. Neustrezno odvajanje padavinske odpadne vode lahko namreč povzroči velik hipni odtok, kar se lahko odraža v obliki nastajanja erozijskih procesov. Neustrezno odvajanje padavinske vode lahko posredno vpliva tudi na količinsko in kakovostno stanje podzemne vode. Za ustrezno dimenzioniranje novega zadrževalnega bazena ZBDV2 je bil izveden hidravlični izračun padavinskih odpadnih voda, kjer so bili kanalizacija in ZBDV2 projektirani z upoštevanjem odvajanja vseh padavinskih odpadnih voda (cesti in tudi strehe ter manipulativne površine bodočih objektov, saj na obravnavanem območju ponikanje ni možno) iz celotnega območja poslovne cone Arnovski gozd III. Zadrževalni bazen je dimenzioniran z upoštevanjem 15 minutnega naliva z enoletno povratno dobo. Ob tem se je preveril tudi zadrževalni volumen obstoječega zadrževalnika ZBVD 1, ki se nahaja v poslovni coni Arnovski gozd II in kamor se bo iztekalo del padavinskih odpadnih voda iz poslovne cone Arnovski gozd III. Izračun je pokazal, da obstoječi volumen ZBDV 1 (850 m3) zadošča za zadržanje hipnega odtoka vključno oziroma tudi z novih površin. Glede na predvideno odvajanje padavinske odpadne vode s skupnim zadrževanjem padavinskega odtoka pred iztokom v površinske odvodnike bo prepečeno erozijsko delovanje padavinske vode ter vpliv na hidrologijo Ložnice. Z upoštevanjem zahtev iz Uredbe o emisiji snovi in toplote pri odvajanju odpadnih voda v vode in javno kanalizacijo (Uradni list RS, št. [64/12](http://www.uradni-list.si/1/objava.jsp?sop=2012-01-2582), [64/14](http://www.uradni-list.si/1/objava.jsp?sop=2014-01-2706) in [98/15](http://www.uradni-list.si/1/objava.jsp?sop=2015-01-3849)) ter ukrepa v OPPN, da je treba onesnaženo padavinsko odpadno vodo pred iztokom v površinski odvodnik ali meteorno kanalizacijo speljati preko usedalnika, lovilca olj ali čistilne naprave padavinske vode, bo preprečeno tudi morebitno onesnaženje vodotoka Ložnice oziroma Vršče, kamor so speljane padavinske odpadne vode. Hkrati se bo zagotavljalo napajanje vodonosnika s kakovostno ustrezno vodo, s čimer se prepreči tudi potencialno onesnaženje podzemnih voda.

Odvajanje komunalne odpadne vode bo urejeno s priključitvijo novih komunalnih vodov na obstoječo kanalizacijo v poslovni coni Arnovski gozd II, ki se zaključi s CČN Kasaze. Ocenjeno je, da bi bila hidravlična obremenitev čistilne naprave zaradi novo nastalih komunalnih odpadnih voda 9,9 m3/dan oziroma okoli 2.800 m3 na leto, ob predpostavki 200 zaposlenih, ki obremeni komunalno odpadno vodo s 66 PE. Povprečna obremenjenost čistilne naprave v letu 2016 je bila 36.800 PE, v obdobju januar – november 2017 pa 43.000 PE. Nazivna zmogljivost CČN Kasaze je 60.000 PE. Glede na navedeno je ocenjeno, da je obstoječi sistem zadostnih hidravličnih kapacitet in ustrezno delujoč, da bo lahko prevajal dodatne količine odpadnih komunalnih voda. Podatkov o konkretnih objektih in dejavnosti, ki se bodo umestili na obravnavano območje v tem trenutku še ni, in tako tudi ne podatkov o nastanku morebitne industrijske odpadne vode. Ne glede na navedeno je treba za vsak izpust industrijskih odpadnih voda pridobiti predhodno soglasje upravljavca CČN Kasaze.

* 1. Varstvo zraka

Območje občine Žalec, v kateri se bo izvajal nameravani poseg, je skladno z Uredbo o kakovosti zunanjega zraka (Uradni list RS, št. 9/11, 8/15, 66/18; v nadaljevanju Uredba o kakovosti zraka) glede na žveplov dioksid, dušikov dioksid, dušikove okside, delce PM10 in PM2,5, benzen, ogljikov monoksid ter benzo(a)piren, uvrščeno v aglomeracijo SIC – celinsko območje, kjer so, glede na Odredbo o razvrstitvi območij, aglomeracij in podobmočij glede na onesnaženost zunanjega zraka (Uradni list RS, št. 38/17 in 3/20), ravni onesnaževal pod mejnimi vrednostmi. Ciljno vrednost presegajo ravni koncentracij ozona, zgornji ocenjevalni prag pa presegajo koncentracije delcev PM10, PM2,5 in benzo(a)pirena.

Viri onesnaževanja zraka na širšem območju posega so cestni promet (promet povezan s poslovno cono in promet na avtocesti (A1 Šentrupert – Arja vas), ki poteka severno tik ob poslovni coni ter lokalnih cestah), individualna kurišča, proizvodni procesi in kmetijska dejavnost (gnojenje). Stalna povečana onesnaženost zraka je prisotna ob večjih prometnicah in ob proizvodnih obratih v poslovni coni, v času kurilne sezone pa je povečana koncentracija onesnaževal, ki so posledica obratovanja kurilnih naprav. V bližini obravnavane lokacije ni drugih večjih virov onesnaževanja zraka. V obstoječi poslovni coni Arnovski gozd tudi ni dejavnosti in naprav, ki lahko povzročijo onesnaževanje okolja večjega obsega (IED naprave) niti ni obratov manjšega ali večjega tveganja za okolje. So pa prisotni 4 zavezanci za izvajanje emisijskega monitoringa snovi v zrak iz nepremičnih virov onesnaževanja.

Na lokaciji nameravanega posega in v njegovi bližnji okolici ni merilnega mesta za spremljanje kakovosti zunanjega zraka. Najbližje merilno mesto meritev kakovosti zraka v okviru državnega monitoringa se sicer izvaja na merilnem mestu v Celju, ki je oddaljeno ca. 8 km od obravnavane lokacije. Za merilno mesto Celje so značilne povišane koncentracije delcev PM10, pri katerih sicer niso presežene povprečne letne koncentracije (40 μg/m³), pač pa število dni s preseženo dnevno mejno vrednostjo (50 μg/m³), ki je lahko največ 35-krat v koledarskem letu. Večino teh preseganj je značilna za zimske mesece. Večkrat so bile presežene tudi ciljne vrednosti za ozon, po ostalih merjenih parametrih pa je onesnaženost zraka v Celju relativno majhna.

8.2.a Pričakovani vplivi v času gradnje in pogoji

V času gradnje bodo emisije onesnaževal v zrak posledica izvajanja gradbenih del, prevozov tovornih vozil na območju gradbišča in obratovanja gradbenih strojev in tovornih vozil. Gradbišče bo obsegalo ca. 8,5 ha. Pri uporabi gradbene mehanizacije in tovornih vozil bodo nastajale emisije onesnaževal, ki izhajajo z izpušnimi plini iz motorjev z notranjim zgorevanjem, ki bodo zanemarljive. Povečan vpliv na kakovost zraka na obravnavani lokaciji je pričakovati zlasti zaradi prašenja z gradbišča v času zemeljskih del. Razpršene emisije delcev (PM10, PM2,5) bodo nastajale pri izkopavanju zemljine / humusa in nakladanju, pretovarjanju ali začasnem skladiščenju materiala, pri prevozih po območju gradbišča in po gradbiščnih cestah, ki se navezujejo na obstoječe javno cestno omrežje ter nasipavanju / zasutju terena – platojev ter cest. Odkop zemljine na območju platojev se bo izvajal fazno. V prvi fazi je predvidena ureditev platoja Gp-6, v drugi fazi pa ureditev platojev Gp-61 do Gp-5. Odkop na posameznem platoju se izvede na predvideno koto platoja z ustreznim naklonom. Za pripravo platojev je predviden odkop zemljine do največ 6 m od obstoječega terena. Z območja cest in komunalne infrastrukture ter območja platojev bo nastalo ca. 13.500 m3 humusa in 123.871 m3 zemeljskega izkopa. Humusni odriv in ves zemeljski izkop se bo začasno skladiščil na območju gradbišča, in sicer na dveh lokacijah, manjši v velikosti 3.486 m2 in večji v velikosti 2,2 ha. Del humusa, ca. 1.500 m3 se bo uporabil za humusiranje brežin na območju ureditve. Višek zemeljskih izkopov (preostali humus in ves zemeljski izkop), in sicer 135.496 m3, pa bo odpeljan na druge lokacije za nasipavanje kmetijskih ali stavbnih zemljišč ali/in se predal pooblaščenemu predelovalcu tovrstnih odpadkov.

Za čas gradnje so bile ocenjene razpršene emisije delcev PM10 (Ocena razpršene emisije delcev PM10 v času gradnje, št. EK2020-2000080, april 2020, Kova d.o.o.), in sicer na šestih ocenjevalnih mestih na naslovu Arja vas 44A, Ložnica pri Žalcu 52A, 52, 26c, 32a in 41. Iz modelnega izračuna izhaja, da bo pri maksimalni dnevni koncentraciji PM10 v času gradnje na vseh ocenjevalnih mestih prekoračena mejna dnevna vrednost onesnaženja z delci PM10, ki glede na Uredbo o kakovosti zraka znaša 50 µg/m3. Mejna dnevna vrednost sme biti prekoračena največ 35 krat na leto, gradnja načrtovanih ureditev pa traja 1 leto, kar pomeni, da bo mejna dnevna vrednost presežena več kot 35 krat. Na najbolj izpostavljenem mestu (objekt z naslovom Ložnica pri Žalcu 52) bo znašala obremenitev celo 180,1 µg/m3. Pri tem se je v oceni že upoštevala izvedba nujnih omilitvenih ukrepov, saj se je pri izračunu uporabil faktor CE = 0,5, kar pomeni 50 % zmanjšanje emisij zaradi izvajanja protiprašnih ukrepov.

Glede na rezultate modelnega izračuna povprečna letna koncentracija prašnih delcev PM10 zaradi gradnje sicer ne bo presežena, skupaj z obstoječo obremenitvijo na lokaciji, ki je lahko občasno obremenjena z delci PM10 oziroma obstoječo obremenitvijo v Celju, ki znaša 20 µg/m3, pa je pričakovati, da bo presežena vsaj na dveh ocenjevalnih mestih (Arja vas 44 in Ložnica pri Žalcu 52).

Za zmanjšanje in omilitev prašenja je tako treba upoštevati zahteve in protiprašne ukrepe iz Uredbe o preprečevanju in zmanjševanju emisije delcev iz gradbišč (Uradni list RS, št. [21/11](http://www.uradni-list.si/1/objava.jsp?sop=2011-01-0852)), ki se nanašajo na organizacijske ukrepe na gradbišču, postopke mehanske obdelave na gradbišču, zahteve za gradbeno mehanizacijo, itd. Prav tako pa tudi način namestitve, pritrditve in zavarovanja tovora na vozilih med prevozom v cestnem prometu v skladu s Pravilnikom o nalaganju in pritrjevanju tovora v cestnem prometu (Uradni list RS, št. 70/11).

Za zmanjšanje emisij prahu med gradnjo in s tem zmanjšanje negativnih vplivov razpršenih emisij prašnih delcev na kakovost zunanjega zraka in zmanjšanje prašenja v bližini stanovanjskih objektov, ki bodo zaradi gradnje najbolj prizadeti, je upravni organ v točki V./2 izreka tega dovoljenja določil še dodatne omilitvene ukrepe, ki izhajajo iz mnenja Agencije RS za okolje (št. 35403-2/2020-6 z dne 10.7.2020) in, ki se nanašajo na varovanje stanovanjskih objektov s postavitvijo protiprašnih zaslonov, dodatno omejitev hitrosti vozil na gradbišču, omejitev gradnje v hladni polovici leta, ko je zabeleženih največ preseganj z delci PM10, omejitev gradnje v sušnih obdobjih in vetrovnem vremenu in protiprašno utrditev gradbiščnih cest.

8.2.b Pričakovani vplivi v času obratovanja

Zaradi vzpostavitve cestne in komunalne infrastrukture, ki je predmet nameravanega posega, ne bodo prisotni neposredni vplivi na kakovost zraka. Bodo pa nastali posredni vplivi, in sicer zaradi emisij prometa zaradi uporabe načrtovane cestne infrastrukture in emisije zaradi nameravanih dejavnosti ter objektov, ki se bodo umestile v poslovno cono Arnovski gozd III. Načrtovana infrastruktura je namreč predvidena za obratovanje gospodarskih dejavnosti v sklopu poslovne cone Arnovski gozd III.

Zaradi uporabe cestne infrastrukture na območju novo predvidene cone bodo nastale posredne emisije zaradi premikov vozil z motorji z notranjim izgorevanjem (predvsem emisije dušikovih oksidov, hlapnih organskih spojin in delcev). Širša okolica je v obstoječem stanju že obremenjena z emisijami prometa, zlasti zaradi bližnje avtoceste in prometa v obstoječi poslovni coni Arnovski gozd. Ker se bo predvidoma promet zaradi vzpostavitve novo načrtovane cone povečal, se bo posledično povečala tudi količina emisij zaradi prometa. Prometna študija (št. 1425-PROM, november 2018, Lineal d.o.o.), ki je bila sicer izdelana za potrebe sprememb in optimizacije prometne navezave celotne poslovne cone Arnovski gozd na R2 Arja vas – Žalec, za 20 letno plansko obdobje predvideva promet na območju novo predvidene cone s povprečnim letnim dnevnim prometom (PLDP) okoli 1.500, kjer so upoštevani tudi dovozi /odvozi strank, dobaviteljev, itd. V skladu z OPPN so za napajanje območja predvideni štirje dostopi. Dva dostopa sta predvidena preko obstoječih cest v območju poslovne cone Arnovski gozd II in Arnovski gozd I, in sicer preko severne in južne vezne ceste območja poslovne cone Arnovski gozd II. Dva dostopa sta predvidena tudi iz lokalnih cest, in sicer iz južne lokalne ceste LC 490641 in iz zahodne lokalne ceste LC 490441. Stanovanjskim objektom in naselju Ložnica pri Žalcu se približa le dostop iz južne lokalne ceste LC 490641, vendar pa tovorni promet iz novo načrtovane cone proti jugu skozi naselje Ložnica ni dopusten. Tako se pričakuje, da se bo večji del na novo generiranega prometa izognil naselju oziroma bližnjim stanovanjskim objektom. Glede na obstoječe obremenitve (PLDP AC odsek Arja vas – Šentrupert znaša 40.000 vozil) bo na novo generiran promet zaradi vzpostavitve nove cone zanemarljivo prispeval k obstoječi obremenitvi okolja.

Prav tako bodo posredno nastale emisije snovi v zrak zaradi nameravanih dejavnosti, ki se bodo umestile na območje poslovne cone Arnovski gozd III in ogrevanja predvidenih objektov v zimskih mesecih. Podatkov o tehničnih značilnostih posameznih objektov in dejavnosti v tej fazi niso znani. Zato ni bilo mogoče natančneje oceniti vrste in količine emisij v zrak. Z OPPN je predvideno ogrevanje stavb z zemeljskim plinom iz javnega distribucijskega omrežja, lahko tudi v kombinaciji z obnovljivimi viri energije ali samo z obnovljivimi viri energije, kar z vidika onesnaženosti zraka z delci PM10 predstavlja enega izmed bolj optimalnih virov.

V času obratovanja cestne in komunalne infrastrukture, ki bo omogočila razvoj poslovne cone Arnovski gozd III je možen posreden vpliv emisij snovi v zrak, vendar ni pričakovati da se bo kakovost zraka na ožjem območju poslovne cone Arnovski gozd III in pri najbližji stanovanjskih objektih bistveno spremenila.

* 1. Varstvo pred hrupom

Površine v poslovni coni Arnovski gozd III oziroma na območju obravnavanega OPPN z namensko rabo gospodarska cona (IG) se v skladu s 30. členom OPPN uvrščajo v območje IV. stopnje varstva pred hrupom. Površine z namensko rabo centralne dejavnosti pa v območje v območje III. stopnje varstva pred hrupom. Slednje so opredeljene v južnem delu območja OPPN, vzdolž lokalne ceste na jugu, ki se najbolj približa strnjenemu naselju.

Na jugozahodu cona meji na stanovanjske površine naselja Ložnica pri Žalcu, ki se razprostira južno in jugozahodno od načrtovane poslovne cone Arnovski gozd III. Najbližje stavbe z varovanimi prostori (od načrtovanih ureditev oddaljene od 20 do 50 m) se nahajajo južno in ena severovzhodno. Gre za stanovanjske hiše na naslovu Ložnica pri Žalcu 52, 51A, 28D, 28B, 28C, 32, 32B in Arja vas 44A, ki se prav tako uvrščajo v območje III. stopnje varstva pred hrupom.

V obstoječem stanju je na območju ureditev oziroma na širšem območju poslovne cone Arnovski gozd III najpomembnejši vir hrupa cestni motorni promet, predvsem po avtocesti A1 odsek Arja vas – Šentrupert. Obstoječa obremenitev s hrupom je ocenjena na podlagi strateških kart hrupa. Ocenjene ravni hrupa zaradi avtoceste na severnem delu obravnavanega območja dosegajo Ldan 62 dBA, Lvečer 59 dBA, Lnoč  57 dBA in Ldvn 65 dBA, na južnem delu obravnavanega območja pa Ldan 52 dBA, Lvečer 49 dBA, Lnoč  47 dBA in Ldvn 55 dBA. Mejne vrednosti kazalcev hrupa za Ldvn in Lnoč za območje s IV. stopnjo varstva pred hrupom so presežene le nekaj 10 m južno od avtoceste na severnem delu predvidene poslovne cone Arnovski gozd III.

8.3.a Pričakovani vplivi v času gradnje in pogoji

V času gradnje bo nastajal hrup predvsem zaradi gradbene mehanizacije in drugih gradbenih del na samem območju načrtovanih ureditev ter zaradi prevozov težkih tovornih vozil. Časovno najdolgotrajnejša in s hrupom najbolj obremenjujoča bo izvedba zemeljskih del. Zlasti za pripravo šestih platojev je predviden odkop zemljine do največ 6 m od obstoječega terena, pri čemer se bo zemeljski izkop začasno skladiščil na območju gradnje. Pri gradnji se bo uporabljala različna gradbena mehanizacija, ki bo poleg transportnih sredstev vključevala tudi bagre, valjarje, vibracijske plošče, hruške za beton, itd. Navedena gradbena mehanizacija ne bo delovala istočasno, temveč etapno, v skladu z organizacijo del. Celotna gradnja bo trajala 12 mesecev. Obratovanje gradbišča je predvideno med delovniki (ponedeljek do petek) od 6. do 18. ure in sicer v povprečju 10 ur dnevno, ter ob sobotah od 6. do 16. ure.

Transport za potrebe gradnje bo potekal po obstoječih lokalnih in regionalnih cestah, ter po območju gradbišča na začasnih transportnih poteh. Transportna pot do gradbišča je predvidena iz obstoječe južne vezne ceste v obstoječi poslovni coni Arnovski gozd z izvozom na regionalno cesto R2 451, odsek 1448 Arja vas – Žalec. Število prevozov tovornih vozil bo največje v času intenzivnih gradbenih del pri izkopih, in sicer 8,3 vozil/uro oziroma 100 prevozov dnevno, kar pomeni 50 tovornih vozil dnevno.

Za namen ocenjevanja hrupa v času gradnje (gradbišče) je bil izdelan modelni izračun dnevnega kazalca hrupa na določenih ocenjevalnih mestih. Le-ta so bila, glede na značilnosti območja in pozidavo v okolici, ter glede na obstoječe obremenitve s hrupom, določena pri najbližjih stanovanjskih objektih v okolici, in sicer na naslovih Ložnica pri Žalcu 52, 52A, 28C, 28D, in Arja vas 44A. Ocenjevanje hrupa je bilo izdelano z upoštevanjem obstoječih virov hrupa na lokaciji. Za oceno vpliva hrupa je bil uporabljen model hrupa, izračunan s pomočjo programa Lima for Windows ver. 5.10, z upoštevanjem standardov SIST ISO 9613:1997 za točkovni industrijski vir in XPS 31-133 za transport.

Izračunane vrednosti kazalcev hrupa dosegajo najmanj Ldan 45 dBA in Ldvn 42 dBA na ocenjevalnem mestu Ložnica pri Žalcu 28D, ki se nahaja jugozahodno od načrtovane poslovne cone Arnovski gozd III preko lokalne ceste Ložnica pri Žalcu – Arja vas in največ Ldan 52 dBA in Ldvn 46 dBA na ocenjevalnem mestu Ložnica pri Žalcu 52, ki se nahaja jugovzhodno, tik ob načrtovani poslovni coni Arnovski gozd III. Primerjava z mejnimi vrednostmi iz Uredbe o hrupu Ldan 65 in Ldvn 65 za gradbišče kot vir hrupa v območju III. stopnje varstva pred hrupom kaže, da mejne vrednosti kazalcev hrupa na ocenjevalnih mestih ne bodo presežene oziroma gradbišče ne bo povzročalo čezmerno obremenitev s hrupom. Tudi za celotno obremenitev okolja s hrupom v času gradnje, kot posledica obremenitve s hrupom v obstoječem stanju (cestni promet) in hrupa gradbišča, je ocenjeno, da gradnja ne bo povzročila nedopustnih obremenitev s hrupom (Lnoč največ 57 dBA in Ldvn največ 57 dBA na ocenjevalnem mestu Arja vas 44A), saj mejne vrednosti kazalcev hrupa za celotno obremenitev Lnoč 59 dBA in Ldvn 69 dBA ne bodo presežene. Gradbišče kumulativno z obstoječim hrupom ne spreminja obremenitve območja.

Ocena ravni hrupa je bila narejena za obratovanje gradbišča v dnevnem času, zato je upravni organ v točki V./3 izreka tega dovoljenja določil pogoj, ki izhaja iz modelnega izračuna ravni hrupa, s katerim je bila za nameravano gradnjo dokazana skladnost z mejnimi vrednostmi hrupa iz Uredbe o hrupu ter tako omejil časovno obratovanje gradbišča in transport za potrebe gradnje. Določena je tudi dostopna pot do gradbišča preko obstoječe poslovne cone Arnovski gozd, s čimer se bo transport za potrebe gradnje v večji meri izognil naseljenemu območju. Poleg navedenega morajo biti vsi stroji, ki obratujejo na prostem tudi redno vzdrževani s strani pooblaščenih serviserjev proizvajalcev teh strojev in morajo ustrezati standardom glede emisije hrupa oziroma dovoljenih zvočnih moči v skladu s Pravilnikom o emisiji hrupa strojev, ki se uporabljajo na prostem (Uradni list RS, št. 106/02, 50/05, 49/06 in 17/11 – ZTZPUS-1) in po smernicah 97/68/EC, 2004/26/EC in 2006/105/EC.

8.3.b Pričakovani vplivi v času obratovanja

Emisij hrupa zaradi obratovanja oziroma uporabe načrtovane komunalne opreme ne bo. Bodo pa z vzpostavitvijo cone v prostor umeščeni tudi novi viri hrupa, promet in obratovanje obratov ter naprav v okviru izvajanja posamezne dejavnosti.

Nova cestna infrastruktura predstavljala posreden vpliv na obremenitev okolja s hrupom, in sicer zaradi emisij hrupa povezanimi s prometom, ki se bo odvijal v novo načrtovani poslovni coni Arnovski gozd III. Na območju poslovne cone Arnovski gozd III je predvidena izgradnja cestnega križa, to sta cesti P in J, ki predstavljata dostopni cesti do posameznih parcel znotraj novo načrtovane cone. Cesta P se navezuje na obstoječo »severno vezno cesto« (iz obstoječe poslovne cone Arnovski gozd II), se nadaljuje proti zahodu in nato obrne proti jugu do navezave na obstoječo lokalno cesto LC 490641 (navezava ni predmet tega gradbenega dovoljenja). Cesta J se navezuje na obstoječo »južno vezno cesto« (iz obstoječe poslovne cone Arnovski gozd II) in se nadaljuje proti zahodu do navezave na lokalno cesto LC 490441.

Za določitev vpliva načrtovanih ureditev na obremenitev okolja s hrupom v času obratovanja je bila izdelana informativna ocena projekcije hrupa prometa v poslovni coni Arnovski gozd III. Ker je območje že obremenjeno s hrupom avtoceste se je preveril kumulativni vpliv avtoceste ter novo načrtovanih cest v poslovni coni Arnovski gozd III (cest J in P).

Iz prometne študije (št. 1425-PROM, november 2018, Lineal d.o.o.), kjer se je preveril vpliv širitve poslovne cone Arnovski gozd na bližnje cestno omrežje izhaja ocena dnevnega generiranega prometa v poslovni coni Arnovski gozd III za leto 2039, ki znaša za posebna vozila: 1.113, tovorna vozila: 390 in skupni PLDP: 1.503 vozil. Izračun širjenja hrupa v prostoru zaradi prometa se je izdelal po standardu XPS 31-133 za transport, po francoski metodi ocenjevanja “NMPB-Routes-96 (SETRA-CERTU-CSTB)” ter po metodi mednarodnega standarda ISO 9613-2, in po določenih predpostavkah. Imisije hrupa so bile ocenjene ob cestam najbližjih objektih z varovanimi prostori na naslovu Ložnica pri Žalcu 52 in Ložnica pri Žalcu 28d, ki sta od ceste J oddaljene 120 m. Izračunane imisije hrupa ob cestah P in J, in sicer za dnevni kazalec hrupa, ki znaša 45 dBA, so pokazale, da bodo imisije hrupa na ocenjevalnih mestih okoli 10 dBA nižje od hrupa ozadja (avtoceste), ki na teh mestih znaša ca. 55 dBA. Glede na navedeno mejne vrednosti glede na preglednico 3 priloge 1 Uredbe o hrupu za Ldan, ki znaša 65 dBA, ne bodo presežene. Hrup prometa v novo načrtovani coni bo zanemarljiv glede na hrup ozadja (avtoceste) zato se ocenjuje, da povečanje prometa zaradi obratovanja cone ne bo bistveno vplivalo na obstoječo raven hrupa v naselju Ložnica pri Žalcu.

Z OPPN so določene dopustne dejavnosti na območju, vendar natančnih podatkov o dejavnostih, ki bodo na območju poslovne cone v končnem umeščene v tej fazi še niso znane. Ocenjuje se, da bo zaradi obratovanja cestne in komunalne infrastrukture ter posledično umeščenih dejavnosti na območje poslovne cone Arnovski gozd III, hrup v okolici novo nastale cone nekoliko povišan. Na južnem delu obravnavane poslovne cone Arnovski gozd III, ki se najbolj približa naselju Ložnica pri Žalcu, in sicer vzdolž lokalne ceste, je sicer predvidena ohranitev bolj mirnih dejavnosti. Z OPPN je namreč na tem območju določeno območje za centralne dejavnosti, kjer so dopustne le trgovine, storitvene in skladiščne dejavnosti. Ne glede na navedeno je treba v času obratovanja cone upoštevati določilo v zvezi z varstvom pred hrupom, predpisanim v 30. členu OPPN, ki se nanaša na preverjanje hrupa pri najbližjih stanovanjskih objektih zaradi morebitne umestitve in vzpostavitve proizvodnih dejavnosti na obravnavanem območju.

* 1. Upravni organ ugotavlja, da je treba za obratovanje gradbišča, ki je vir hrupa, v skladu s 6. točko prvega odstavka 11. člena Uredbe o hrupu zagotoviti izvajanje lastnega ocenjevanja hrupa v skladu s predpisom, ki ureja prvo ocenjevanje in obratovalni monitoring za vire hrupa ter o pogojih za njegovo izvajanje z ocenjevanjem kazalcev hrupa L(dan), L(večer), L(noč), L(dvn) in oceno kazalcev hrupa L(eq), L(1) in L(99). Upravni organ je v točki VII. izreka tega dovoljenja za gradbišče določil izvajanje lastnega ocenjevanja hrupa, ki ga natančneje določa Pravilnik o prvem ocenjevanju in obratovalnem monitoringu za vire hrupa ter o pogojih za njegovo izvajanje (Uradni list RS, št. 105/08).
1. Upravni organ je v skladu z določbami 55. člena GZ zagotovil javni vpogled v zahtevo za izdajo gradbenega dovoljenja in dokumentacijo, ki se nanaša na predmet izdaje gradbenega dovoljenja ter omogočil dajanje mnenj in pripomb v roku 30 dni od dneva javne objave na spletnih straneh e-uprave. Javno naznanilo št. 35105-81/2019/25 z dne 12. 8. 2020 je bilo objavljeno na spletnih straneh e-uprave od 14. 8. 2020 do 14. 9. 2020, celotna dokumentacija (javno naznanilo, zahteva za izdajo gradbenega dovoljenja, DGD, PVO in mnenja) pa na spletnih straneh MOP od 14. 8. 2020 dalje. Javno naznanilo v točki 6. vsebuje tudi poziv k priglasitvi udeležbe v postopek. Upravni organ ugotavlja, da v času razgrnitve ni bilo podanih nobenih pripomb na dokumentacijo, prav tako v tem času ni nihče priglasil svoje udeležbe v postopek.
2. Glede na zgoraj navedeno je upravni organ v izvedenem integralnem postopku ugotovil, da so pod pogoji, ki izhajajo iz izreka te odločbe, za gradnjo objektov v obravnavanem primeru izpolnjeni pogoji za izdajo gradbenega dovoljenja po določbah GZ, obenem pa je bila v tem postopku opravljena presoja vplivov na okolje po določbah ZVO-1, zato je v zadevi odločeno, kot je navedeno v izreku tega dovoljenja.
3. V skladu s prvim odstavkom 48. člena GZ gradbeno dovoljenje preneha veljati, če investitor ne vloži popolne prijave začetka gradnje v petih letih od njegove pravnomočnosti.
4. V skladu z določbami GZ mora investitor pred izvedbo gradnje imenovati nadzornika (62. člen GZ) in pred začetkom gradnje izvesti zakoličenje objekta v skladu s pogoji, določenimi v tem dovoljenju in dokumentaciji za izvedbo gradnje (60. člen GZ).

V skladu s 4. členom GZ je treba za novogradnjo, rekonstrukcijo in spremembo namembnosti imeti pravnomočno gradbeno dovoljenje in začetek gradnje prijaviti v skladu s 63. členom GZ. Prijava se vloži na obrazcu, ki je določen s Pravilnikom o podrobnejši vsebini dokumentacije in obrazcih, povezanih z graditvijo objektov (Uradni list RS št. 36/18, v nadaljevanju Pravilnik o dokumentaciji in obrazcih). K prijavi začetka gradnje mora investitor priložiti dokumentacijo za izvedbo gradnje in ostale priloge kot določa 63. člen GZ.

V skladu z 68. členom GZ mora investitor po dokončanju gradnje pri Ministrstvu za okolje in prostor vložiti zahtevo za izdajo uporabnega dovoljenja. Zahteva se vloži na obrazcu, ki je določen s Pravilnikom o dokumentaciji in obrazcih.

Ta odločba je upravne takse prosta na podlagi 23. člena Zakona o upravnih taksah (Uradni list RS, št. 106/10 – uradno prečiščeno besedilo, 14/15 – ZUUJFO, 84/15 – ZZelP-J, 32/16 in 30/18 – ZKZaš).

**POUK O PRAVNEM SREDSTVU: Zoper to odločbo ni pritožbe, pač pa je dovoljen upravni spor z vložitvijo tožbe na Upravno sodišče Republike Slovenije v roku 30 dni od vročitve odločbe. Tožbo se vloži neposredno pri pristojnem sodišču ali pošlje po pošti.**

|  |  |  |
| --- | --- | --- |
|  |  | Sandi Rutarvodja Sektorja za dovoljenja  |

Postopek vodile:

|  |  |
| --- | --- |
| Tanja Šebek Šušteršič, univ.dipl.inž.arh. |  |

|  |  |
| --- | --- |
| Metka Podobnik, univ.dipl.prav. |  |

|  |  |
| --- | --- |
| Sabina Gašperšič, univ.dipl.geog. |  |

Vročiti osebno - ZUP:

* Občina Žalec, Ulica Savinjske čete 5, 3310 Žalec